Document ID: 31991R3499

ΚΑΝΟΝΙΣΜΟΣ (ΕΟΚ) αριθ. 3499/91 ΤΟΥ ΣΥΜΒΟΥΛΙΟΥ της 28ης Νοεμβρίου 1991 για την κοινοτική πλαισίωση μελετών και προτύπων σχεδίων που αφορούν τη διατήρηση και διαχείριση των αλιευτικών πόρων στη Μεσόγειο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως το άρθρο 11,
την πρόταση της Επιτροπής,
Εκτιμώντας:
ότι, δυνάμει του άρθρου 2 του κανονισμού (ΕΟΚ) αριθ. 170/83, εναπόκειται στο Συμβούλιο να διατυπώσει, με βάση τις διαθέσιμες επιστημονικές γνωμοδοτήσεις, τα αναγκαία μέτρα διατήρησης για την υλοποίηση των στόχων που απαριθμούνται στο άρθρο 1 του εν λόγω κανονισμού-
ότι η εφαρμογή πολιτικής για τη διατήρηση των αλιευτικών πόρων καθίσταται όλο και περισσότερο αναγκαία στην περιοχή της Μεσογείου προκειμένου να προστατευθεί το αλιευτικό της κεφάλαιο και να προωθηθεί η αξιοποίησή του, προς όφελος κυρίως των παρακτίων πληθυσμών-
ότι θα πρέπει να εκτελεστούν μελέτες και πρότυπα σχέδια στην αρχική φάση της όλης πορείας προς ένα κοινό σύστημα, προκειμένου να εντοπιστούν τα σημεία όπου η λήψη κοινοτικών μέτρων είναι πιθανό να δώσει λύση σε συγκεκριμένα και ιδιαίτερα πιεστικά προβλήματα-
ότι, για το σκοπό αυτό, οι λεπτομερείς κανόνες εφαρμογής αυτών των μέτρων θα πρέπει να θεσπιστούν από την Επιτροπή των Ευρωπαϊκών Κοινοτήτων, επικουρούμενη από τη Μόνιμη Επιτροπή Αλιευτικών Βιομηχανιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο πλαίσιο της προοδευτικής καθιέρωσης κοινού συστήματος για τη διατήρηση και τη διαχείριση των αλιευτικών πόρων στη Μεσόγειο, μπορεί να δοθεί κοινοτική οικονομική βοήθεια για μελέτες και πρότυπα σχέδια υπό όρους που θα καθοριστούν από την Επιτροπή.
Άρθρο 2
Οι μελέτες και τα πρότυπα σχέδια που αναφέρονται στο άρθρο 1 καλύπτουν κατά προτεραιότητα τους ακόλουθους τομείς:
- δομή των παραδοσιακών αλιευμάτων,
- ανάπτυξη ειδικών μορφών αλιείας, όπως σπόγγων, κοραλιών, αχινών και φυκιών,
- έλεγχος των αλιευτικών δραστηριοτήτων,
- ανάπτυξη στατιστικού δικτύου,
- συντονισμός της έρευνας και της εκμετάλλευσης των επιστημονικών στοιχείων.
Άρθρο 3
Η Επιτροπή λαμβάνει απόφαση σχετικά με τις μελέτες και τα πρότυπα σχέδια που αναφέρονται στο άρθρο 1, αφού συμβουλευτεί τη Μόνιμη Επιτροπή Αλιευτικών Βιομηχανιών.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Νοεμβρίου 1991.

Labels: 7
20
6